การวิจัยและพัฒนา

บริษัทได้จัดงบประมาณในการวิจัยและพัฒนาบริการบัตรเครดิต และบริการทางด้านสินเชื่ออื่นๆ
โดยบริษัทมีค่าใช้จ่ายทางด้านการวิจัยและพัฒนาใน 3 ปีที่ผ่านมาดังนี้

  ---------------------------- -------------- -------------- --------------
                               2545           2546           2547

  ค่าใช้จ่ายในการวิจัยและพัฒนา       0.3            1.9            3.6
  (ล้านบาท)                                                   
  ---------------------------- -------------- -------------- --------------

ที่มา : ฐานข้อมูลบริษัท

1)  การวิจัยและพัฒนาทางด้านบัตรเครดิต

บริษัทมีนโยบายในการทำการวิจัยทางการตลาดเป็นประจำทุกปี
เพื่อสำรวจความต้องการของผู้ถือบัตรเครดิตทั่วไปและความพอใจของผู้ถือบัตร นอกจากนี้
ยังมีการทำการวิจัยทุกครั้งที่บริษัท จะออกบริการใหม่ๆ โดยในการทำการวิจัยและพัฒนานั้น
บริษัทอาจทำวิจัยด้วยตนเอง หรือว่าจ้างหน่วยงานภายนอก
หัวข้อที่ทำการศึกษามีทั้งทางด้านการตลาดบัตรเครดิตโดยรวม พฤติกรรมของผู้ใช้บัตร ทัศนคติ
และการใช้บัตรเครดิตของผู้ถือบัตรรวมไปถึงความพอใจของผู้ใช้บัตรเครดิตของบริษัท

นอกจากนี้ เพื่อให้บริษัทเข้าใจพฤติกรรม และความต้องการของผู้ถือบัตรมากขึ้น
ซึ่งจะส่งผลให้บริษัทสามารถออกแบบโครงการส่งเสริมการขายต่างๆ รวมไปถึงสินค้าและบริการ
ทั้งทางด้านบัตรเครดิตและบริการทางการเงินอื่นๆที่ตรงกับความต้องการของลูกค้าเฉพาะกลุ่ม
(Niche Market) ได้อย่างมีประสิทธิภาพมากขึ้น
บริษัทจึงได้ให้ความสำคัญกับการพัฒนาเครื่องมือทางด้าน Data Mining
ซึ่งเป็นระบบสารสนเทศที่ใช้ในการวิเคราะห์ข้อมูลผู้ถือบัตรในฐานข้อมูลของบริษัท
เพื่อใช้ในการแบ่งกลุ่มผู้ถือบัตรตามเกณฑ์ต่างๆ (Segmentation)
ซึ่งจะทำให้บริษัทสามารถพัฒนาบริการต่างๆ ได้ตรงกับความต้องการของผู้ถือบัตรได้มากขึ้น

บริษัทยังให้ความสำคัญและทำการศึกษาเกี่ยวกับ Customer Relation Management
เพื่อนำกลยุทธ์การบริหารความสัมพันธ์กับลูกค้ามาใช้
โดยนำระบบการวิเคราะห์ข้อมูลมาช่วยในการเรียนรู้ความต้องการของลูกค้า
และนำเสนอบริการที่ตรงกับความต้องการของลูกค้ามากที่สุด
ทั้งนี้เพื่อให้บริษัทรักษาฐานลูกค้าที่มีคุณค่าไว้ ประกอบกับ วีซ่าและมาสเตอร์การ์ด
ก็มีการทำการวิจัยและคิดค้นบริการใหม่ๆ เพื่อนำมาเสนอให้กับสมาชิกทุกรายอย่างสม่ำเสมอ
บริการที่ วีซ่าและมาสเตอร์การ์ดเสนอนี้
จึงเป็นแนวทางในการพัฒนาการให้บริการของผู้ให้บริการบัตรเครดิตทุกรายที่เป็นสมาชิก

1)  การวิจัยและพัฒนาผลิตภัณฑ์และบริการใหม่ๆ

ทุกครั้งที่บริษัทมีการออกผลิตภัณฑ์ใหม่ๆ บริษัทจะต้องทำการวิจัยและสำรวจความต้องการของตลาด
ดังเช่นในปี 2546
บริษัทได้ทำการว่าจ้างที่ปรึกษาเพื่อทำการศึกษาแผนการให้บริการทางการเงินใหม่ๆ
ซึ่งรวมไปถึงการให้บริการสินเชื่อบุคคล และการทำสินเชื่อผ่อนชำระสินค้า (Asset Financing)
และการให้บริการบัตรเงินสดสมาร์ทคาร์ด โดยใน 2 โครงการแรกนั้น บริษัทได้ว่าจ้างบริษัท เดอะ
บอสตัน คอนซัลติ้ง กรุ๊ป (ประเทศไทย) จำกัด เป็นผู้ศึกษาความเป็นไปได้ของโครงการ
สำหรับโครงการสมาร์ทคาร์ดนั้น บริษัทไทยสมาร์ทการ์ด จำกัด ได้ว่าจ้าง บริษัทที่ปรึกษาธุรกิจ
อาเธอร์ แอนเดอร์เซ่น เป็นผู้ศึกษาความเป็นไปได้ของโครงการ

นอกจากนี้บริษัทยังให้ความสำคัญทางด้านการบริหารความเสี่ยง โดยได้จ้าง Statistical
Decision Partnership จากประเทศอังกฤษ เป็นผู้เริ่มต้นวางระบบ Credit Scoring
และได้จัดตั้งฝ่าย Decision Analytics
ซึ่งประกอบด้วยผู้เชี่ยวชาญทางด้านวิเคราะห์และจัดการความเสี่ยง
เป็นฝ่ายงานที่พัฒนาระบบดังกล่าวอย่างต่อเนื่อง โดยจะเป็นผู้พัฒนาระบบงาน Credit Scoring
ของบริษัท ทั้งนี้จะเป็นผู้รับผิดชอบในการจัดการควบคุมความเสี่ยงในทุกด้านไม่ว่าจะเป็น
Application Scoring ซึ่งเป็นการให้คะแนนสำหรับการอนุมัติบัตรและลูกค้าแรกเข้า Behavior
Scoring ซึ่งเป็นการให้คะแนนพฤติกรรมการชำระหนี้ของผู้บริโภค
เพื่อใช้ในการคาดการณ์สถานะของการบริหารความเสี่ยงของพอร์ตสินเชื่อรวมของบริษัท
อีกทั้งจะจัดทำ Fraud and Collection Scoring
เพื่อใช้ในการติดตามหนี้ที่ผิดนัดชำระตามลำดับความเสี่ยงด้วย